Pirrhus

Pirrhus, rejo di Epirus, esis decendanto di Ahileus per lua matro, e di Herkules per lua patro, havis en lua agitema mento la projeto konquestar la mondo; konstatante la potenteso dil Romani, il konsultis l’oraklo di Apollo pri la konkluzo dil milito quan il intencis entraprezar kontre li. Ilu recevis de la Deo respondo dusenca, e qua, en la Latina, signifikis samatempe: Yes, Pirrhus, tu povos uladie vinkar la Romani. Yes, Pirrhus, la Romani uladie povos vinkar tu.

Pirrhus interpretas ca oraklo segun lua deziro; e, por sokursar Tarentum, deklaras milito a Roma. Il fugigas, proxim Heraklea, konsulo Levinus, ilqua esis trublita lor l’aparo dil elefanti, tillore nekonocata en Italia. Vidante la Romani qui restis sur la bataliagro, omni vundita adavane, Pyrrhus klameskas: «Kun tala soldati, me povabus balde konquestar la tota universo.»

Lua amiki gratulas il: «quala importo povas havar a me, lu respondas, tala vinko kande me perdas l’elito di mea armeo?» Il iris kampar ye duadek milii
de Roma e retrosendis sen ransono la militkaptiti a Fabricius. Kande il vidis riaparar Levinus kun nova trupi: «Me havas, lu dicis, kontre la Romani la fato di Herkulo kontre la hidro.» Vinkita da Curius e Fabricius, il fugas a Tarentum e transiras a Sicilia. Balde il rivenas ad Italia, en Locri, e probas spoliar la trezori di Proserpina; ma naufrajo riportigas li al templo di ca Deino. Lore Pirrhus retrovenas a Grekia e dum la siejo di Argos, il ocidesas per frapo di tegulo. On adportas lua kadavro al rejo di Macedonia Antigone, qua sepultigis lu kun splendideso. Pirrhus retropulsata da Romani lor duesma batalio retromarchabis a Tarentum: un yaro pose, on sendis kontre lu Fabricius, qua ja venabis a lua korto kom ambasadisto, e di qua il probabis neutile subornar la vertuo per promisar a lu la quarimo de lua rejio. Pro ke la kampeyo dil Romani ed olta di la rejo esis vicina l’una de l’altra; la mediko di Pirrhus venis, dum nokto, vizitar Fabricius, e promisis a lu venenagar ca princo, se la dicita konsulo grantus a lu ula rekompenso: Fabricius retroduktigis lu katenizita a lua mastro, quan il informis pri la propozi dicita da lua mediko por mortigar ilu. Lore la rejo
plena de admiro por Fabricius, klameskis, onu dicas: «Lo esas sempre ica Fabricius quan esus plu desfacila deviacigar de la voyo dil Honoro kam la suno de lua irado!»

 Extera ligilo 
 Texto en la magazino

Kategorio:Grekiana politikisti